Kosblik-idees: Lensieslaai en hawermoutkoekiesFoto: Verskaf Die lensieslaai is ŉ heerlike bygereg, want dit is ŉ lekker afwisseling van ŉ tipiese “wit” styselgebaseerde bygereg en ideaal vir ŉ ligte middagete, soos in ŉ kosblik. Die lensies is ŉ bron van sowel proteïen as stysel, maar het heelwat meer gesonde vesel in as byvoorbeeld pasta of rys. Die slaaibestanddele wat daarby gebruik word, kan ook afgewissel word. Komkommer of boontjies en tamatie is heerlik daarby. Ertjies is ook altyd ŉ lekker kombinasie met lensies en al hierdie elemente pas perfek by die suurlemoen- en kruisementgeure in die slaaisous. Dié slaai is ŉ goeie voorbeeld van een van daardie slaaie wat ŉ geurontploffing in jou mond is, al lyk dit dalk baie eenvoudig. Die kwartaal is amper verby – gee jou kinders hierdie vakansie baie liefde en aandag en lekker, gesonde kos. ŉ Blik met tuisgebakte koekies is ŉ smullekker bederf. As dit by koekies kom, is tuisgemaak beslis die beste. Hierdie resep gebruik grondboontjiebotter en speserye wat dit ŉ interessante geur gee en die hawermout en volkoringmeel verseker dat dit ŉ stewige skoot vesel bevat. Die kombinasie van bestanddele gee die koekie ŉ lekker growwe tekstuur en dis ŉ maklike manier om met relatief gesonde bestanddele ŉ koekie te bak wat beslis gesonder is as ŉ winkelweergawe. Onthou net om nie met die hele blik langs jou te gaan sit nie. Hou iets vir ŉ volgende keer se koppie tee of koffie. Slaai Slaaisous Kyk elke Maandagoggend na #Kosblik op Die Groot Ontbyt of besoek Heleen Meyer se webwerf of Facebook-blad vir nog maklike en gesonde kosblik-idees.